CELEX: 32022D0314
Language: ro
Date: 2022-02-15 00:00:00
Title: Decizia (UE) 2022/314 a Consiliului din 15 februarie 2022 privind aderarea Uniunii Europene la Convenția privind conservarea și gestionarea resurselor piscicole în marea liberă din Pacificul de Nord

28.2.2022   
               
               
                  RO
               
               
                  Jurnalul Oficial al Uniunii Europene
               
               
                  L 55/12
               
            
         DECIZIA (UE) 2022/314 A CONSILIULUI
         din 15 februarie 2022
         privind aderarea Uniunii Europene la Convenția privind conservarea și gestionarea resurselor piscicole în marea liberă din Pacificul de Nord
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43 coroborat cu articolul 218 alineatul (6) al doilea paragraf litera (a),
         având în vedere propunerea Comisiei Europene,
         având în vedere acordul Parlamentului European (1),
         întrucât:
         
                     (1)
                  
                  
                     La 22 iunie 2018, Consiliul a autorizat Comisia să înceapă negocieri cu Comisia pentru pescuitul în Pacificul de Nord în vederea aderării Uniunii la Convenția privind conservarea și gestionarea resurselor piscicole în marea liberă din Pacificul de Nord (denumită în continuare „convenția”).
                  
               
                     (2)
                  
                  
                     Uniunea are competența de a adopta măsuri de conservare a resurselor biologice marine în temeiul politicii comune în domeniul pescuitului și de a încheia acorduri cu țări terțe și organizații internaționale.
                  
               
                     (3)
                  
                  
                     În temeiul Deciziei 98/392/CE a Consiliului (2), Uniunea este parte contractantă la Convenția Națiunilor Unite asupra dreptului mării (UNCLOS) din 10 decembrie 1982, care impune tuturor părților contractante la UNCLOS să coopereze în vederea conservării și gestionării resurselor biologice ale mării.
                  
               
                     (4)
                  
                  
                     În temeiul Deciziei 98/414/CE a Consiliului (3), Uniunea este parte contractantă la Acordul pentru punerea în aplicare a dispozițiilor Convenției Organizației Națiunilor Unite asupra dreptului mării din 10 decembrie 1982 privind conservarea și gestionarea populațiilor transzonale și a stocurilor de pești mari migratori.
                  
               
                     (5)
                  
                  
                     În cadrul celei de a șasea reuniuni anuale din 23-25 februarie 2021, Comisia pentru pescuitul în Pacificul de Nord a invitat Uniunea să adere la convenție.
                  
               
                     (6)
                  
                  
                     Aderarea la convenție ar trebui să promoveze coerența abordării Uniunii în materie de conservare în toate oceanele lumii și să consolideze angajamentul său față de conservarea pe termen lung și utilizarea durabilă a resurselor piscicole la nivel global. În conformitate cu comunicarea comună a Înaltului Reprezentant al Uniunii pentru afaceri externe și politica de securitate și a Comisiei din 10 noiembrie 2016, intitulată „Guvernanța internațională a oceanelor: o agendă pentru viitorul oceanelor noastre”, și cu concluziile Consiliului din 3 aprilie 2017 privind respectiva comunicare comună, promovarea măsurilor de susținere și de creștere a eficacității organizațiilor regionale de gestionare a pescuitului și, atunci când este relevant, de îmbunătățire a guvernanței acestora, reprezintă o trăsătură centrală a acțiunii Uniunii în cadrul respectivelor organizații.
                  
               
                     (7)
                  
                  
                     Autoritatea Europeană pentru Protecția Datelor a fost consultată în conformitate cu articolul 42 alineatul (1) din Regulamentul (UE) 2018/1725 al Parlamentului European și al Consiliului (4) și a prezentat observații oficiale la 27 august 2021. Este necesar ca datele cu caracter personal prelucrate de către statele membre sau de către Comisie în cadrul convenției să fie tratate în conformitate cu dispozițiile aplicabile din Regulamentul (UE) 2016/679 al Parlamentului European și al Consiliului (5) și din Regulamentul (UE) 2018/1725.
                  
               
                     (8)
                  
                  
                     Prin urmare, Uniunea ar trebui să adere la convenție,
                  
               ADOPTĂ PREZENTA DECIZIE:
         
            Articolul 1
            Se aprobă, în numele Uniunii, aderarea Uniunii Europene la Convenția privind conservarea și gestionarea resurselor piscicole în marea liberă din Pacificul de Nord.
            Textul convenției este atașat la prezenta decizie.
         
         
            Articolul 2
            Președintele Consiliului desemnează persoana împuternicită sau persoanele împuternicite să depună, în numele Uniunii, instrumentul de aderare prevăzut la articolul 24 alineatul (4) din convenție.
         
         
            Articolul 3
            Prezenta decizie intră în vigoare la data adoptării (6).
         
         
            Adoptată la Bruxelles, 15 februarie 2022.
            
               
                  Pentru Consiliu
               
               
                  Președintele
               
               J.-Y. LE DRIAN
            
         
         
            (1)  Acordul din 15 februarie 2022 (nepublicat încă în Jurnalul Oficial).
         
            (2)  Decizia 98/392/CE a Consiliului din 23 martie 1998 privind încheierea de către Comunitatea Europeană a Convenției Organizației Națiunilor Unite din 10 decembrie 1982 privind dreptul mării și a Acordului din 28 iulie 1994 privind punerea în aplicare a părții XI din aceasta (JO L 179, 23.6.1998, p. 1).
         
            (3)  Decizia 98/414/CE a Consiliului din 8 iunie 1998 privind ratificarea de către Comunitatea Europeană a Acordului pentru punerea în aplicare a dispozițiilor Convenției Organizației Națiunilor Unite asupra dreptului mării din 10 decembrie 1982 privind conservarea și gestionarea populațiilor transzonale și a stocurilor de pești mari migratori (JO L 189, 3.7.1998, p. 14).
         
            (4)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).
         
            (5)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).
         
            (6)  Data intrării în vigoare a convenției pentru Uniune va fi publicată în Jurnalul Oficial al Uniunii Europene de către Secretariatul General al Consiliului.